Rapport mill-Kummissjoni lill-Parlament Ewropew dwar is-segwitu għad-Deċiżjonijiet ta' Rilaxx tal-2007 (Taqsira) - Riżoluzzjonijiet tal-Parlament Ewropew abbozzati skont l-Artikolu 276(3) tat-Trattat tal-KE u l-Artikolu 180b tat-Trattat tal-Euratom, l-Artikolu 147 tar-Regolament Finanzjarju u l-Artikolu 119(5) tar-Regolament Finanzjarju tal-EDF {SEG(2009)1427} /* KUMM/2009/0526 finali */





[pic] | IL-KUMMISSJONI TAL-KOMUNITAJIET EWROPEJ | Brussel 16.10.2009 KUMM(2009)526 finali RAPPORT MILL-KUMMISSJONI LILL-PARLAMENT EWROPEW dwar is-segwitu għad-Deċiżjonijiet ta' Rilaxx tal-2007 (Taqsira) - Riżoluzzjonijiet tal-Parlament Ewropew abbozzati skont l-Artikolu 276(3) tat-Trattat tal-KE u l-Artikolu 180b tat-Trattat tal-Euratom, l-Artikolu 147 tar-Regolament Finanzjarju u l-Artikolu 119(5) tar-Regolament Finanzjarju tal-EDF{SEG(2009)1427} WERREJ RAPPORT MILL-KUMMISSJONI LILL-PARLAMENT EWROPEW dwar is-segwitu għad-Deċiżjonijiet ta' Rilaxx tal-2007 (Taqsira) - Riżoluzzjonijiet tal-Parlament Ewropew abbozzati skont l-Artikolu 276(3) tat-Trattat tal-KE u l-Artikolu 180b tat-Trattat tal-Euratom, l-Artikolu 147 tar-Regolament Finanzjarju u l-Artikolu 119(5) tar-Regolament Finanzjarju tal-EDF [SEC(2009) xxx 1 PREAMBOLU 3 I - IT-TWEĠIBIET TAL-KUMMISSJONI GĦAT-TALBIET LI SARU MILL-PARLAMENT EWROPEW FIR-RIŻOLUZZJONI TA' RILAXX TAL-BAĠIT ĠENERALI 4 a) Kwistjonijiet orizzontali 4 b) Kwistjonijiet settorjali 7 c) Rapporti Speċjali maħruġa mill-Qorti tal-Awdituri 10 II - Il-Fondi Ewropej tal-Iżvilupp 10 III - Talbiet fir-riżoluzzjonijiet li jikkonċernaw l-aġenziji 11 PREAMBOLU Dan huwa r-rapport tal-Kummissjoni lill-Parlament Ewropew (PE) dwar is-segwitu għar-rilaxx għas-sena finanzjarja 2007[1], skont l-Artikolu 276(3) tat-Trattat tal-KE u l-Artikolu 180b tat-Trattat tal-Euratom, l-Artikolu 147 tar-Regolament Finanzarju u l-Artikolu 119(5) tar-Regolament Finanzjarju tal-EDF. Minħabba l-limitazzjonijiet tat-traduzzjoni u ż-żmien, dan ir-rapport qed jiġi ppubblikat fil-lingwi uffiċjali kollha tal-UE f'din il-forma mqassra. It-tweġibiet sħaħ tal-Kummissjoni għal kull talba speċifika tal-Parlament huma disponibbli f'dokument ta' ħidma tal-persunal tal-Kummissjoni[2] li huwa ppubblikat bl-Ingliż, bil-Franċiż u bil-Ġermaniż. Dawn iż-żewġ rapporti ta' segwitu t-tnejn li huma jirrigwardaw ir-Riżoluzzjonijiet adottati mill-Parlament Ewropew fit-23 ta’ April 2009. Kull kapitolu[3] ta’ dan ir-rapport fil-qosor jinkludi kontroreferenzi għall-punti relevanti fid-dokument ta’ ħidma sħiħ tal-Kummissjoni msemmi hawn fuq. Dawn ir-referenzi se jgħinu lill-qarrejja sabiex fid-dokument ta’ ħidma jsibu t-talbiet kollha (u l-azzjoni ppjanata jew diġà meħuda mill-Kummissjoni) relatati ma’ kapitolu partikolari jew li jkunu ta’ interess partikolari għalihom. Fid-deċiżjonijiet ta' rilaxx tal-baġit ġenerali, l-EDF u l-aġenziji, il-Kummissjoni identifikat total ta’ 203 talba li sarulha mill-Parlament Ewropew. Għal 99 minn dawn, il-Kummissjoni taqbel li tieħu l-azzjoni mitluba mill-Parlament. Il-Kummissjoni tikkunsidra li diġà ttieħdet jew qed tittieħed l-azzjoni meħtieġa dwar 96 talba, għalkemm f’xi wħud mill-każijiet hemm il-ħtieġa li r-riżultati tal-azzjonijiet jiġu eżaminati. Fl-aħħar nett, għal raġunijiet relatati mal-qafas legali eżistenti jew il-prerogattivi istituzzjonali tagħha, il-Kummissjoni ma tistax taċċetta 8 talbiet[4]. I - IT-TWEĠIBIET TAL-KUMMISSJONI GĦAT-TALBIET LI SARU MILL-PARLAMENT EWROPEW FIR-RIŻOLUZZJONI TA' RILAXX TAL-BAĠIT ĠENERALI F’dan li ġej jingħata sommarju tat-tweġibiet tal-Kummissjoni għat-talbiet speċifiċi magħmulin mill-Parlament Ewropew fir-Riżoluzzonijiet ta’ Rilaxx tiegħu tal-2007. Reazzjoni inizjali dwar kull element fir-riżoluzzjoni ġiet trażmessa mill-Viċi-President Kallas lir-rapporteur u l-President tal-Kumitat dwar il-Kontroll tal-Baġit fil-15 ta' Mejju 2009. a) Kwistjonijiet orizzontali [5] Dikjarazzjoni ta' assigurazzjoni (Dokument ta' ħidma tal-persunal tal-Kummissjoni, punti 3-11) Bħall-Parlament Ewropew, il-Kummissjoni tilqa' l-opinjoni bla riżervi tal-Qorti tal-Awdituri dwar il-kontijiet tal-2007. Hija se tkompli ttejjeb il-kwalità tad-dejta tal-kontabilità u l-kontijiet tagħha kif rakkomandat mill-Qorti. Il-Kummissjoni taqbel li r-rati għoljin ta' żbalji fit-tranżazzjonijiet sottostanti huma parzjalment dovuti għal regoli kumplessi. Hija tirrikonoxxi li s-simplifikazzjoni għandha rwol xi twettaq fit-titjib tal-implimentazzjoni tal-politiki tal-UE u t-tnaqqis tar-rati tal-iżbalji, iżda tirrimarka li ċertu grad ta' kumplessità fir-regoli u l-kriterji tal-eliġibbiltà huwa inevitabbli għax dawn huma ta' sikwit stabbiliti sabiex jinkisbu finijiet ta' politika mixtieqa, u huma l-prodott ta' proċedura leġiżlattiva kumplessa. It-titjib ġie inkorporat fil-bażijiet legali tal-2007-2013. Aktar miżuri ta' simplifikazzoni għall-Fondi Strutturali, bħall-possibiltà li jiġu ddikjarati l-ispejjeż fuq il-bażi ta' rati fissi, spejjeż ta' kull unità u somom ta' darba, ġew deċiżi f'Mejju 2009 fid-dawl tal-kriżi finanzjarja. L-impatt tas-simplifikazzjoni huwa mistenni li jsir viżibbli fuq perjodu twil jew ta' tul medju. Minbarra dan, il-Kummissjoni bħalissa qed taħdem sabiex tidentifika oqsma possibbli ta' aktar simplifikazzjoni b'mod partikolari fil-kuntest tal-ħidma preparatorja tagħha għar-reviżjoni triennali tar-Regolament Finanzjarju. Hija tista' tiffoka b'mod partikolari fuq l-għotjiet, b'mod partikolari r-regoli tal-eliġibbiltà; metodi ta' ġestjoni, li d-dispożizzjonijiet tagħhom saru dejjem aktar kumplessi u li huma kruċjali għat-titjib tal-effiċjenza u l-implimentazzjoni tal-għajnuna esterna b'mod partikolari; u miżuri ta' kontroll. Il-grad ta' kumplessità tar-regoli tal-eliġibbiltà għandu rabta diretta mal-intensità u l-ispejjeż tal-kontrolli meħtieġa sabiex tinkiseb assigurazzjoni raġonevoli dwar il-legalità u r-regolarità tat-tranżazzjonijiet. Jekk jiġu deċiżi u implimentati b'mod effettiv ir-regoli ta' eliġibbiltà simplifikati (pereżempju żieda fl-użu ta' somom ta' darba u rati fissi, aċċettar tal-użu ta' regoli tal-eliġibbiltà nazzjonali fil-każ ta' kofinanzjament mill-Istati Membri) it-tranżazzjonijiet sottostanti jkunu anqas esposti għall-iżbalji, u dan jagħmilha possibbli li jsiru kontrolli anqas qawwija (il-kontrolli jistgħu jiġu kkonċentrati fuq ir-riżultati minflok fuq l-inputs) u fl-aħħar mill-aħħar dan inaqqas l-ispejjeż assoċjati mal-kontrolli. Il-Kummissjoni qed taħdem ukoll fuq il-kunċett ta' riskju tollerabbli ta' żbalji, li jipprova jidentifika l-intensità tal-kontrolli li hija l-aktar ekonomikament effiċjenti, jiġifieri li tipprovdi bilanċ xieraq bejn l-ispejjeż u l-benefiċċji (tnaqqis fir-rati tal-iżbalji). Hija se tistudja wkoll prinċipji sabiex tiġi ssimplifikata aktar il-leġiżlazzjoni settorjali għas-serje li jmiss ta' atti bażiċi, dawk li għandhom jidħlu fis-seħħ mill-2014. Il-ġestjoni baġitarja - korrezzjonijiet finanzjarji, ammonti rkuprati u sospensjoni tal-ħlasijiet (Dokument ta' ħidma tal-persunal tal-Kummissjoni, punti 12-13) Saru bidliet fis-sistema finanzjarja ABAC fl-2008 sabiex l-irkupri jkunu jistgħu jiġu traċċati lura għall-iżbalji u irregolaritajiet speċifiċi. Dan ippermetta lill-Kummissjoni sabiex tippreżenta ċifri ta' rkupru aktar kompluti u affidabbli fil-kontijiet tal-2008. Il-Kummissjoni qed taħdem ukoll sabiex tkompli ttejjeb l-affidabilità u l-kompletezza tad-dejta li l-Istati Membri jirrappurtaw dwar il-korrezzjonijiet finanzjarji tagħhom. Minbarra dan, il-Kummissjoni tipproċedi bil-korrezzjonijiet finanzjarji fejn huwa meħtieġ. Fil-qafas tal-Pjan ta' Azzjoni tad-19 ta' Frar 2008 għat-tisħiħ tar-rwol ta' sorveljanza tal-Kummissjoni fir-rigward tal-ġestjoni maqsuma tal-azzjonijiet strutturali, il-Kummissjoni ħadet passi sabiex tassigura li l-irregolaritajiet misjuba fl-implimentazzjoni tal-Fondi Strutturali huma ttrattati hekk kif jinstabu u jsiru l-korrezzjonijiet finanzjarji mall-ewwel. Taqsiriet annwali tal-verifiki u d-dikjarazzjonijet disponibbli fil-qasam tal-ġestjoni konġunta, u d-dikjarazzjonijiet tal-ġestjoni nazzjonali (Dokument ta' ħidma tal-persunal tal-Kummissjoni, punti 14-18) Valutazzjoni tat-taqsiriet annwali u l-kontribut tagħhom għall-assigurazzjoni dwar l-operat tas-sistema ta' kontroll tal-Istati Membri hija mogħtija fir-Rapporti Annwali tal-Attività tad-Direttorati Ġenerali kkonċernati. Taqsiriet Annwali jistgħu jagħtu valur miżjud, partikolarment fejn ikun fihom analiżi tal-problemi jew dikjarazzjoni ta' assigurazzjoni, jidentifikaw prattiki tajbin u jipproponu soluzzjonijiet. Il-Kummissjoni qed tkompli taħdem mal-Istati Membri sabiex itejbu t-taqsiriet annwali. Meta mqabbla mal-2007, għall-2008 l-Istati Membri kollha rrispettaw l-obbligu stabbilit fl-Artikolu 53b(3) tar-Regolament Finanzjarju sabiex jipprovdu taqsira annwali u kkonformaw jew fil-biċċa l-kbira kkonformaw mal-obbligi minimi. Għall-2008, il-Kummissjoni ħarġet ukoll linji gwida ġodda u mtejba għat-taqsiriet annwali taħt il-fondi strutturali. Hija sodisfatta wkoll bl-inizjattiva minn seba' Stati Membri sabiex iżidu dikjarazzjoni ta' assigurazzjoni mat-taqsiriet annwali tagħhom għall-2008 kif inhuwa ssuġġerit fil-linji gwida reveduti. Flimkien mal-erba' dikjarazzjonijiet tal-ġestjoni nazzjonali li waslu għall-2008, dan itella' għal 11 in-numru ta' Stati Membri li jipprovdu xi tip ta' assigurazzjoni nazzjonali. Il-Kummissjoni se tkompli wkoll tappoġġja lil dawk l-Istati Membri li jipprovdu dikjarazzjonijiet nazzjonali volontarji dwar il-fondi tal-UE. Għal dan il-għan hija qed tanalizza dawk l-istqarrijiet u d-dikjarazzjonijiet li ġew ipprovduti, bl-iskop li tiddefinixxi aspetti ewlenin tal-format u l-ambitu li jżidu l-valur. Sistemi ta' kontroll (dokument ta' ħidma tal-persunal tal-Kummissjoni, punti 19-33) Fis-snin riċenti, il-Kummissjoni għamlet sforzi sinifikanti sabiex ittejjeb is-sistemi ta' kontroll tagħha, wara rakkomandazzjonijiet mill-Qorti tal-Awdituri u talbiet mill-Awtorità tar-Rilaxx. Sabiex jiġu indirizzati n-nuqqasijiet li jinħarġu fid-dieher mix-xogħol ta' verifika tagħha stess jew mill-awditur estern, il-Kummissjoni nediet il-pjan ta' azzjoni għal qafas ta' kontroll intern integrat (fl-2006) u l-pjan ta' azzjoni għat-tisħiħ tar-rwol ta' sorveljanza tal-Kummissjoni għall-azzjonijiet strutturali (fl-2008). Rapport tal-impatt dwar il-pjan ta' azzjoni għal qafas ta' kontroll integrat ġie adottat mill-Kummissjoni kmieni fl-2009 (COM(2009) 43), u dan irrapporta t-tlestija tal-azzjonijiet. Rapport dwar il-pjan ta' azzjoni għat-tisħiħ tar-rwol ta' sorveljanza tal-Kummissjoni għall-azzjonijiet strutturali ġie adottat ukoll fl-istess żmien (COM(209)42). Il-Kummissjoni qiegħda, fuq bażi kontinwa, tkompli ttejjeb is-sistemi ta' kontroll tagħha stess u dawk tal-imsieħba tagħha fejn tidentifika dgħufijiet. Ir-Rapport ta' Sinteżi, li huwa mfassal fuq il-bażi tal-assigurazjoni mogħtija u r-riżervi magħmula fir-Rapporti Annwali tal-Attività, jivvaluta l-kisbiet tal-ġestjoni tal-Kummissjoni f'sena partikolari. Huwa jagħti struzzjonijiet lis-servizzi tal-Kummissjoni sabiex jindirizzaw il-kawżi tar-riżervi fir-Rapporti Annwali tal-Attività tagħhom u sabiex jissorveljaw il-progress tagħhom b'mod regolari. Il-Kummissjoni temmen li l-approċċ tar-riskju tollerabbli jista' jagħti stampa ċara tal-bilanċ xieraq bejn ir-rati ta' żbalji u l-ispejjeż tal-kontrolli, biex b'hekk tissaħħaħ il-ġestjoni tajba u effiċjenti tal-fondi tal-UE. Fuq din il-kwistjoni hi ppreżentat komunikazzjoni f’Diċembru tal-2008 (COM(2008) 866), fejn bħala eżempji ta’ spjegazzjoni użat il-fondi strutturali u l-iżvilupp rurali. Il-Kummissjoni se tagħmel proposti konkreti għar-riskju tollerabbli fl-oqsma tar-riċerka, l-enerġija u t-trasport u l-iżvilupp rurali fl-ewwel nofs tal-2010 u dwar l-għajnuna esterna, l-iżvilupp u t-tkabbir u n-nefqa amministrattiva fit-tieni nofs tal-2010. Trasparenza (Dokument ta' ħidma tal-persunal tal-Kummissjoni, punti 34-40) Il-Kummissjoni stabbiliet is-Sistema tat-Trasparenza Finanzjarja li tipprovdi dejta sħiħa, li jista' jsir tiftix fiha, u komparabbli dwar il-benefiċjarji tal-fondi amministrati b'mod ċentrali. Għall-ġestjoni maqsuma, portal fis-sit Europa jipprovdi links mas-siti tal-internet nazzjonali stabbiliti mill-Istati Membri fejn l-informazzjoni hija pprovduta, f'konformità mar-regoli tal-implimentazzjoni u l-linji gwida adottati. Minbarra dan, grupp ta' livell għoli tal-PE u l-Kummissjoni laħaq qbil fit-22 ta' April dwar il-ħolqien ta' reġistru komuni għar-rappreżentanti tal-interessi. Il-Kummissjoni tikkunsidra li l-kodiċi ta’ kondotta eżistenti għall-Membri tal-Kummissjoni fihom diġà regoli komprensivi u xierqa dwar ir-responsabbiltà u l-etika. Madankollu, għadhom għaddejjin ir-riflessjonijiet dwar aktar titjib possibbli għall-qafas eżistenti. Ir-Regolament Finanzjarju (Dokument ta' ħidma tal-persunal tal-Kummissjoni, punt 41) Il-Kummissjoni se tippreżenta l-proposta tagħha għar-Regolament Finanzjarju futur sa Mejju 2010, f'konformità mad-dispożizzjonijiet applikabbli. Kif ġara fil-passat, ir-Regolament Finanzjarju futur se jiġi diskuss u nnegozjat f'koperazzjoni mill-qrib mal-Parlament u l-Kunsill. B'mod partikolari, jekk it-Trattat ta' Liżbona jkun daħal fis-seħħ, ir-Regolament Finanzjarju futur se jiġi kodeċiż mill-Parlament Ewropew u l-Kunsill. L-Uffiċċju ta' Kontra l-Frodi (OLAF) (Dokument ta' Ħidma tal-persunal tal-Kummissjoni, punti 42-46) F'konformità mar-regolamenti fis-seħħ, OLAF għandu aċċess immedjat għal kull informazzjoni li tkun fil-pussess tal-Kummissjoni li tkun meħtieġa sabiex issir investigazzjoni, inkluża informazzjoni li tkun tinsab fil-bażijiet tad-dejta. It-tieni protokoll mal-Konvenzjoni dwar il-protezzjoni tal-interessi finanzjarji daħal fis-seħħ fid-19 ta' Mejju 2009. Huwa ġie rratifikat mill-biċċa l-kbira tal-Istati Membri u jipprovdi speċifikament għal koperazzjoni diretta bejn il-Kummissjoni Ewropea u l-awtoritajiet ġudizzjarji tal-Istati Membri fil-protezzjoni tal-interessi finanzjarji tal-Komunità. Fir-rigward tal-benefiċjarji tal-pajjiżi terzi, il-kuntratti futuri kollha se jkomplu jistipulaw li l-awtoritajiet nazzjonali għandhom jikkoperaw b'mod sħiħ mal-OLAF. Il-Kummissjoni qed tanalizza l-prattiki dixxiplinari tagħha bil-għan li tgħaġġel il-proċedura, pereżempju permezz ta' kollaborazzjoni aktar mill-qrib bejn OLAF u l-Uffiċċju tal-Investigazzjoni u Dixxiplinarji tal-Kummissjoni (IDOC). b) Kwistjonijiet settorjali Ir-riżorsi proprji (Dokument ta' ħidma tal-persunal tal-Kummissjoni, punt 47) Il-Kummissjoni ħadet l-azzjoni mitluba fir-rigward tal-użu tad-dejta tad-DGN inkluż l-FISIM għall-kalkolu tar-riżorsi proprji tal-Komunità. Il-“proposta tal-Kummissjoni għal Deċiżjoni tal-Kunsill dwar l-allokazzjoni ta' servizzi ta' intermedjazzjoni finanzjarja mkejla b'mod indirett (FISIM) sabiex jiġi stabbilit id-Dħul Gross Nazzjonali (DGN) użat għall-finijiet tal-baġit tal-Komunitajiet Ewropej u r-riżorsi proprji tagħha” (COM(2009) 238 finali, adottata fis-26 ta' Mejju 2009) tipprovdi għal allokazzjoni retroattiva tal-FISIM għad-DGN għall-finijiet tar-riżorsi proprji sa mill-1 ta' Jannar 2005. L-Agrikoltura u r-Riżorsi Naturali (Dokument ta' ħidma tal-persunal tal-Kummissjoni, punti 48-53) Il-Kontroll tas-Saħħa tal-PAK iġib aktar simplifikazzjoni għall-Iskema ta' Pagament Uniku (pereżempju tnaqqis fit-tipi ta' intitolamenti, il-possibiltà li jiġu amalgamati flimkien l-intitolamenti) u aktar diżakkoppjament tal-ħlasijiet (pereżempju wċuħ tar-raba' kkultivati, żerriegħa, ħops, primjums għall-annimali). F'termini ta' amministrazzjoni, iż-żieda fid-diżakkoppjament tfisser kontrollabbiltà aħjar u wkoll li ma jkunx hemm il-ħtieġa li jiġi vverifikat ir-rispett għall-kriterji settorjali speċifiċi iżda biss dak tar-regoli ġenerali tal-SPS (jiġifieri ma jkunx hemm il-ħtieġa li jiġi vverifikat li l-wiċċ tar-raba' fil-fatt ġie prodott). Il-Kummissjoni se tkompli tissorvelja mill-qrib il-proċedura tal-IACS fil-Greċja. Il-Greċja kkonformat mal-pjan ta' azzjoni l-ġdid tagħha u ħolqot LPIS ġdid operattiv. Is-sistema l-ġdida se tintuża mill-awtoritajiet Griegi għall-ewwel darba matul il-proċedura tal-pretensjonijiet tal-2009. Fir-rigward tal-infiq dwar l-iżvilupp rurali, fejn l-aktar li jseħħu żbalji, is-sistema tal-ġestjoni u l-kontroll għall-infiq taħt il-Fond Agrikolu Ewropew għall-Iżvilupp Rurali (FAEŻR), li m'ilux li nħoloq, kienet allineata mas-sistema ta’ garanzija tal-FAEG sa mill-2007, f'konformità mar-Regolament tal-Kunsill 1290/2005. Għalhekk, fil-futur, il-vantaġġi, li huma rikonoxxuti b'mod ġenerali, tas-sistema tal-FAEG se japplikaw ukoll għall-infiq tal-iżvilupp rurali. Minbarra dan, l-Istati Membri huma obbligati li jaraw li l-miżuri kollha tal-iżvilupp rurali jkunu verifikabbli u kontrollabbli, filwaqt li jaraw li jiġu rrispettati r-regoli tal-eliġibilità. Il-Kummissjoni tat ukoll aktar gwida għall-Istati Membri dwar kif jimplimentaw il-miżuri agriambjentali. Sussidji tas-sajd (Dokument ta' ħidma tal-persunal tal-Kummissjoni, punti 54-57) Ir-riforma tal-2002 tal-Politika Komuni tas-Sajd (CFP) diġà għamlet progress importanti lejn is-sostenibbiltà, partikolarment billi mxiet lejn integrazzjoni aħjar tal-interessi ambjentali fil-ġestjoni tas-sajd u billi neħħiet parti mill-appoġġ finanzjarju li kkontribwixxa direttament għall-potenzjal produttiv eċċessiv. Il-Green Paper dwar ir-riforma tal-PKS f'April 2009 nediet konsultazzjoni pubblika li għadha għaddejja u li tittratta b'mod partikolari l-kwistjoni tal-appoġġ finanzjarju pubbliku għas-sajd li huwa f'kontravenzjoni tal-għanijiet tal-PKS. Koeżjoni (dokument ta' ħidma tal-persunal tal-Kummissjoni, punti 58-70) Il-Kummissjoni inkorporat fl-istrateġija tal-verifika tagħha għall-2009-2011 l-azzjonijiet kolha li jinsabu għaddejjin mill-pjan ta' azzjoni tagħha għat-tisħiħ tar-rwol ta' sorveljanza tal-Kummissoni għall-azzjonijiet strutturali (bħat-tlestija tal-pjanijiet ta' azzjoni nazzjonali ta' rimedju, il-proċeduri tas-sospensjoni u l-korrezzjoni). Fir-rapport dwar l-implimentazzjoni (COM(2009) 42), il-Kummissjoni wriet li l-pjan ta' azzjoni pproduċa riżultati effettivi u kkommettiet ruħha sabiex tirrapporta kmieni fl-2010 dwar l-impatt inizjali tal-pjan ta' azzjoni tagħha. Ix-xogħol ta' verifika tal-Kummissjoni huwa bbażat fuq valutazzjoni sħiħa tar-riskju, li tiġi aġġornata b'mod regolari. Din tqis diversi fatturi, inklużi r-riżultati tal-verifiki preċedenti u l-livell ta' korrezzjonijiet finanzjarji, u twassal għal xogħol ta' verifika aktar rigoruż f'oqsma u programmi li huma aktar ta' riskju. Madankollu, din l-informazzjoni għandha tiġi interpretata b'attenzjoni, u b'mod partikolari l-livell tal-korezzjonijiet finanzjarji għal Stat Membru mhux indikattiv bħala tali tal-livell ta' riskju involut. Il-Kummissjoni kompliet il-ħidma tagħha fuq is-simplifikazzjoni tar-regoli tal-2007-13, b'mod partikolari dwar is-sistema għar-rappurtar tal-irregolaritajiet u l-possibiltà li jiġu ddikjarati l-ispejjeż fuq il-bażi ta' rati fissi, spejjeż għal kull unità jew somom ta' darba. Politiki interni, inkluża r-riċerka (Dokument ta' ħidma tal-persunal tal-Kummissjoni, punt 1 u punti 71-91) Fir-riċerka, il-Kummissjoni fasslet strateġija ta' kontroll multiannwali għas-6 Programm ta' Qafas (FP6). Dan huwa bbażat fuq il-qbid u l-korrezzjoni ta' kull żball li ma setax jiġi identifikat permezz tal-kontrolli mhux fuq il-post qabel ma sar il-ħlas. Dan jinkiseb permezz ta' żieda sinifikanti fin-numru ta' verifiki ex-post u l-irkupru ta' ammonti mħallsa żejda. Dan diġà kkontribwixxa għal tnaqqis fir-rati ta' żbalji fis-snin riċenti. Is-7 Programm ta' Qafas (FP7) wassal għal aktar titjib u numru ta' simplifikazzjonijiet importanti. L-introduzzjoni tal-fond ta' garanzija tal-parteċipanti kienet strumentali billi naqqset b'mod konsiderevoli n-numru ta' kontrolli finanzjarji ex-ante u l-użu ta' miżuri ta' protezzjoni. Huwa ħa post ir-responsabbiltà finanzjarja kollettiva tal-kuntratturi kif stabbilita fl-FP6. Ir-Regoli tal-Parteċipazzjoni għall-FP7 (Art. 31) jipprovdu li l-ispejjeż medji jistgħu jiġu ddebitati sakemm ma jiddevjawx b'mod sinifikanti mill-ispejjeż reali. Minbarra dan, il-faċilità tar-reġistrazzjoni unika għall-parteċipanti tevita talbiet ripetuti lill-benefiċjarji u ttejjeb il-kwalità u l-koerenza tad-dejta fis-sistemi kollha tal-ġestjoni tal-għotjiet. Aktar titjib se jinkiseb permezz tal-introduzzjoni gradwali ta' sistemi ta' skambju kompletament elettroniċi għall-katina kollha tal-ġestjoni tal-proposti u l-għotjiet fil-qafas tal-inizjattiva tal-e-FP7. Ir-risposti ddettaljati tal-Kummissjoni għat-talbiet tal-Parlament Ewropew fl-oqsma speċifiċi tal-politika taħt il-politiki interni jistgħu jinstabu fid-dokument ta' ħidma anness. Azzjonijiet esterni, NGOs u Żvilupp (Dokument ta' ħidma tal-Persunal tal-Kummissjoni, punt 2 u punti 92-111) Il-Kummissjoni introduċiet miżuri sabiex tirrinforza l-kontrolli fil-livell tal-organizzazzjonijiet li jimplimentaw, u b'mod partikolari t-Termini ta' Referenza standard ġodda għall-verifiki u l-iżvilupp ta' CRIS-Audit għas-segwitu tagħhom. Fid-dawl tal-introduzzjoni reċenti tagħhom, il-Kummissjoni tistenna li l-benefiċċji sħaħ ta' dawn il-miżuri jsiru aktar ċari fil-futur. Sadittant, il-Kummissjoni qed tkompli bl-isforzi tagħha sabiex tkompli ttejjeb is-sistemi tagħha, f'konformità mar-rakkomandazzjonijiet tal-Qorti. Hija qed tippjana li tistabbilixxi miżuri bħall-iżvilupp ta' gwida speċifika sabiex tgħin lill-organizzazzjonijiet li jimplimentaw sabiex jamministraw aħjar il-fondi tal-KE u jikkonformaw mar-regoli tal-KE, u b'hekk jirrinfurzaw il-miżuri preventivi. Valutazzjonijiet reċenti tal-koperazzjoni tal-Kummissjoni ma' pajjiżi sħab permezz tan-NU, u tal-għoti tal-għajnuna permezz tal-BEI u l-banek tal-iżvilupp, jikkonkludu li dan jagħti valur miżjud u riżultati tanġibbli, b'mod partikolari għat- trust funds ta' daqs akbar. Minbarra dan, il-parteċipazzjoni f'inizjattivi bħal dawn ippermettiet lill-Kummissjoni tintervjeni f'żoni politikament sensittivi, fejn li kieku ma sarx hekk kien ikun impossibbli li tingħata l-għajnuna. Il-Kummissjoni rnexxielha tibbenefika mill-preżenza fuq il-post u l-għarfien espert tal-isħab multilaterali tagħha fejn tidħol l-implimentazjoni. Il-Kummissjoni se tkompli taħdem mill-qrib man-NU sabiex ittejjeb ir-riżultati tal-missjonijiet ta' verifika u ssaħħaħ it-trasparenza u l-viżibilità tal-kontribuzzjonijiet tal-Komunità għan-NU. F'dan ir-rigward, is-6 laqgħa Annwali tal-Grupp ta' Ħidma tal-FAFA, li saret f'April 2009, laħqet qbil dwar it-termini ta' referenza (TOR) għall-missjonijiet ta' verifika. Dawn diġà ntużaw b'suċċess fuq bażi ta' prova għas-sena li għaddiet. Sa mill-2008, il-Kummissjoni ppubblikat l-ismijiet tal-benefiċjarji kollha tal-finanzjament tal-azzjonijiet esterni, f'konformità mal-Artikolu 30.3 tar-Regolament Finanzjarju. Din il-lista hija waħda sħiħa, u għalhekk mhix limitata għall-“NGOs”, terminu ġeneriku li għalih m'hemmx definizzjoni legali li jaqbel fuqha kulħadd. Għall-aspetti kuntrattwali tal-finanzjament, il-Kummissjoni tidentifika l-eliġibbiltà tal-Atturi Mhux Statali (NSA) għall-finanzjament tal-KE fuq il-bażi tal-qafas legali nazzjonali tagħhom. Ir-risposti tal-Kummissjoni għat-talbiet l-oħra dwar ir-relazzjonijiet esterni, l-għajnuna umanitarja, il-politika tal-iżvilupp u r-relazzjonijiet esterni huma ppreżentati fid-dokument ta' ħidma tal-persunal li jinsab mehmuż, taħt il-punti li jirrigwardaw l-azzjonijiet esterni u taħt il-Fondi Ewropej tal-Iżvilupp. Strateġija ta’ qabel is-sħubija (Dokument ta' ħidma tal-persunal tal-Kummissjoni, punti 112-120) Mal-adeżjoni tagħhom fl-1 ta' Jannar 2007, twaqqaf Mekkaniżmu ta' Koperazzjoni u Verifika għall-Bulgarija u r-Rumanija, sabiex jirrimedja ċerti nuqqasijiet fl-oqsma tar-riforma ġudizzjarja, il-ġlieda kontra l-korruzzjoni u, għall-Bulgarija, il-kriminalità organizzata u jissorvelja l-progress f'dawn l-oqsma permezz ta' rapporti perjodiċi. L-aktar rapporti reċenti ġew adottati fit-22 ta' Lulju 2009 u ġew trażmessi lill-Parlament Ewropew (COM(2009) 401 finali u COM(2009) 402 finali). Fir-rigward tal-pajjiżi kandidati u potenzjalment kandidati, il-ġlieda kontra l-korruzzjoni u l-kriminalità organizzata hija prijorità ewlenija għall-Partenarjati kollha tal-Adeżjoni u/jew Ewropej. Il-Kummissjoni għamlitha wkoll parti integrali mill-istrateġija tagħha għall-implimentazzjoni tal-istrument tal-għajnuna għall-qabel l-adeżjoni (IPA). Id-Dokumenti Indikattivi tal-Ippjanar Multiannwali (MIPDs) kollha issa jinkludu l-ġlieda kontra l-korruzzjoni bħala prijorità. Inizjattivi aktar prattiċi issa jridu jiġu proposti u ppreparati f'koperazzjoni mal-OLAF. Nefqa amministrattiva (Dokument ta’ ħidma tal-persunal tal-Kummissjoni, punti 121-126) Ir-rapporti ddettaljati tal-Kummissjoni għat-talbiet tal-Parlament Ewropew dwar l-Iskejjel Ewropej, il-kwistjonijiet tal-persunal u l-binjiet tal-Komunità huma stabbiliti fid-dokument ta' ħidma tal-persunal tal-Kummissjoni li huwa mehmuż. Ġiet inkluża informazzjoni dwar l-ipprogrammar tal-bini fl-Abbozzi Preliminari tal-Baġit 2008, 2009 u 2010, u d-diskussjonijiet dwar it-trasferimenti għall-2009[6], inklużi dawk dwar il-ħtiġijiet tal-ispazju tal-uffiċċju għas-snin li ġejjin. Miżuri ta' segwitu fid-dawl tar-rilaxx (Dokument ta' ħidma tal-persunal tal-Kummissjoni, punt 127) Il-Kummissjoni ssegwi t-talbiet kollha ta' rilaxx minbarra fejn dawn ma jkunux konformi mal-qafas legali eżistenti jew il-prerogattivi istituzzjonali tagħha. Skont l-Artikolu 276(3) tat-Trattat tal-KE u l-Artikolu 147 tar-Regolament Finanzjarju, hija tirrapporta kull sena lill-Parlament Ewropew dwar il-miżuri meħuda fid-dawl tal-osservazzjonijiet u l-kummenti tal-Parlament fid-deċiżjonijiet ta' rilaxx tiegħu. c) Rapporti Speċjali maħruġa mill-Qorti tal-Awdituri Fir-riżoluzzjoni tiegħu ta’ rilaxx, il-Parlament Ewropew inkluda talbiet lill-Kummissjoni b'rabta ma' numru ta' rapporti speċjali ppubblikati mill-Qorti tal-Awdituri fl-2007 u fl-2008. It-tweġibiet tal-Kummissjoni għal dawn it-talbiet jistgħu jinstabu fid-dokument ta' ħidma tal-persunal tal-Kummissjoni (punti 128-169). II - Il-Fondi Ewropej tal-Iżvilupp Fir-rigward tal-programmi ta' appoġġ tal-baġit, qed isiru sforzi qawwija sabiex tittejjeb l-analiżi tal-eliġibbiltà u tiżdied iċ-ċarezza tal-Ftehimiet ta' Finanzjament u d-deċiżjonijiet tal-ħlas. L-informazzjoni dwar il-programmi kollha ta' appoġġ tal-baġit approvati fl-2008 hija ppreżentata f'forma mqassra fil-Programmi Annwali ta' Azzjoni tal-2008[7]. Sabiex tiġi ssodisfata d-domanda għal aktar trasparenza fit-trattament tal-appoġġ tal-baġit, il-Kummissjoni se tipprovdi aktar kopertura fil-fond ta' kwistjonijiet ta' appoġġ tal-baġit fir-rapporti annwali futuri dwar “il-Politiki tal-Iżvilupp u l-Għajnuna Esterna tal-Komunitajiet Ewropej u l-Implimentazzjoni Tagħhom”. Kontrolli ex-ante jikkostitwixxu parti kbira mill-istrateġija ta' kontroll preżenti ta' EuropeAid, u b'hekk l-iżbalji li jinstabu matul dawn il-kontrolli jistgħu jiġu rranġati qabel ma jiġu approvati l-ħlasijiet finali. Huma jinkludu, fejn meħtieġ u xieraq, verifiki jew ċertifikazzjoni teknika speċifika minn esperti indipendenti, skont it-tip ta' kuntratt/operatur li jirriżultaw f'intensità għolja ta' kontrolli fil-livell tal-organizzazzjonijiet responsabbli mill-implimentazzjoni, partikolarment qabel il-ħlas finali. Tagħrif aktar iddettaljat dwar it-talbiet kollha relatati mal-EDF huwa ppreżentat fid-dokument ta' ħidma tal-persunal tal-Kummissjoni (punti 170-183). III - Talbiet fir-riżoluzzjonijiet li jikkonċernaw l-aġenziji Kif stabbilit fid-Dikjarazzjoni Komuni tal-10 ta' Marzu 2009, il-Grupp ta' Ħidma interistituzzjonali dwar l-Aġenziji Regolatorji se jindirizza numru ta' kwistjonijiet ta' importanza ewlenija mressqa mill-Istituzzjonijiet parteċipanti inklużi r-rwol u l-pożizzjoni tal-Aġenziji fil-kuntest istituzzjonali tal-UE, il-ħolqien, l-istruttura u l-operat ta' dawn l-aġenziji, flimkien mal-finanzjament, is-sorveljanza baġitarja u l-kwistjonijiet ta' ġestjoni. Fil-livell tekniku, lista ta' kwistjonijiet speċifiċi ġiet identifikata u maqbula. Bħalissa jinsab għaddej ix-xogħol fi ħdan il-Grupp u l-Kummissjoni se twettaq l-azzjoni neċessarja skont l-eżitu ta' dawn id-diskussjonijet. Ir-risposti tal-Kummissjoni għat-talbiet tal-Parlament Ewropew dwar diversi kwistjonijiet ġenerali li jirrigwardaw l-aġenziji regolatorji u t-talbiet indirizzati lilha dwar l-aġenziji individwali huma ppreżentati fid-dokument ta' ħidma tal-persunal tal-Kummissjoni (punti 184-203). * * * [1] Rilaxx tal-Baġit Ġenerali 2007, Rilaxx tal-EDF 2007, Rilaxx tal-Aġenziji 2007. [2] Dokument ta’ Ħidma tal-Persunal tal-Kummissjoni, li jakkumpanja r-rapport mill-Kummissjoni lill-Parlament Ewropew dwar is-segwitu għad-Deċiżjonijiet ta’ Rilaxx tal-2007. [3] Kemm is-sommarju tar-rapport preżenti kif ukoll id-dokument sħiħ ta’ ħidma jsegwu mill-aktar qrib possibbli l-istruttura tar-riżoluzzjonijiet li jinkludu t-talbiet tal-Parlament Ewropew. [4] Ara t-talbiet 7, 73, 93, 126, 134, 135, 167 u 182. [5] Il-kwistjonijiet imqajma mill-Parlament Ewropew fil-konklużjonijiet ewlenin tiegħu huma indirizzati aktar 'l isfel taħt il-punti relevanti. [6] Trasferimenti DEC5 u DEC24. [7] Ara http://ec.europa.eu/europeaid/work/ap/aap/2008_en.htm